Karen Hækkerup (S), 2008-05-13:
Der er ikke nogen tvivl om, at der i dag er mænd, der har begået fuldbyrdet voldtægt, som går fri, fordi det er meget svært at løfte bevisbyrden i en sag om voldtægt.
Den situation er næsten ubærlig at forholde sig til, fordi de kvinder, som er udsat for voldtægt, jo må leve med det resten af deres liv, men den løsningsmodel, som Dansk Folkeparti skitserer, nemlig at vi nu skal til at indføre en strafskærpelse eller en straf for uagtsom voldtægt, mener jeg principielt er lige så forkert og lige så farlig som vores viden om, at der er kvinder, der går rundt og er blevet voldtaget, og hvis voldtægtsmand aldrig får en dom.
For hvis man vender problemstillingen om og siger, at vi nu så indfører et begreb, der hedder uagtsom voldtægt, så risikerer vi på den anden side at få mænd, som kan blive dømt for en voldtægt, de ikke har begået.
Jeg synes godt, at jeg her vil sige, at det på ingen måde er tilfredsstillende, at så få kvinder får lov til at få deres sag ført for en dommer.
Vi ved, hvor mange kvinder der bliver voldtaget, vi har i alt fald en idé om det, og vi ved også, at det måske kun er halvdelen af dem, som bliver udsat for voldtægt, som ender med overhovedet at anmelde deres voldtægtsmand.
Og af dem er det så kun en femtedel, der modtager en dom.
Det kan jo selvfølgelig være, fordi de, der bliver anmeldt, er uskyldige, men det kan også være, fordi det simpelt hen er for problematisk at løfte bevisbyrden.
Men jeg mener, at der i en sag om voldtægt aldrig må være nogen tvivl, når en dom skal fældes, for den gerningsmand, som får prædikatet voldtægtsmand stemplet på sig, skal også leve med det resten af sit liv, og det er en meget alvorlig dom at få.
Derfor må der ingen tvivl være om, at man har været fuldt bevidst om, hvad det var, man gjorde, da man begik gerningen.
Derfor kan vi ikke støtte forslaget, men jeg vil gerne sige, at når justitsministeren siger, at det også nærmest er af hensyn til de forulempede kvinder, at sagerne ikke skal have lov at komme for en dommer, for så skulle de afgive forklaring der og ville måske blive stemplet som utroværdige, så tror jeg, der ville være mange af de kvinder, som ville ønske, at de efter en voldtægt ville få lov til at blive stillet for en dommer, også selv om det ikke ville kunne føre til en dom.
Jeg hører tit fra kvinder, som føler, at det er meget forfærdeligt for dem, at de - efter at have været udsat for en fuldbyrdet voldtægt - ved et skrivebord får at vide, at sagen ikke kan rejses for en dommer.
De føler, at de bliver frataget muligheden for at give en forklaring, så jeg tror egentlig ikke på det med, at mange ville føle, at det var bedre for dem slet ikke at møde op i retten.
Jeg tror, det for mange af de kvinder ville være en god ting også at få lov at sige der, hvad de føler, der er overgået dem.
Der er mange ting i det her beslutningsforslag, som jeg egentlig synes er meget fornuftige.
Jeg synes, det er utrolig fornuftigt, at man ser på, hvordan man behandler de kvinder, som har været udsat for voldtægt, og der skal ikke være nogen tvivl om, at jeg synes, at den indsats, der gøres i dag, er for sølle.
Vi hører tit fra centre for voldtægtsofre og også fra kvinder, som har været udsat for incest, som jo også er voldtægt - at der ikke er den hjælp, de gerne vil have, at de skal vente for længe, og at de ikke kan få det antal timer, som de har behov for, og det er bare ikke tilfredsstillende i et velfærdssamfund.
Endelig vil jeg slutte med at sige, at vi ikke skal glemme, at der også er mænd i Danmark, der bliver voldtaget.
Mange af de mænd træder ikke frem, måske fordi det er forbundet med en endnu større skam for dem at indrømme, at de er blevet voldtaget, end det er for en kvinde, men jeg mener, det er nødvendigt, at vi også, når vi diskuterer seksuelle overgreb, husker, at også mænd bliver udsat for voldtægt.
Endelig vil jeg slutte allermest med at sige, at jeg ser meget frem til, at Rigsadvokaten kigger på, hvordan der straffes i forbindelse med partnervoldtægt, fordi det virker meget forkert på mig, at der skal gives en rabat, fordi man har kendt den, som man har voldtaget.
Det synes jeg er en uskik, og jeg glæder mig utrolig meget til, at vi kan se på, om der er mulighed for at lave en lovændring, når det drejer sig om partnervoldtægt.